P r e d k l a d a c i a   s p r á v a

Dňa 19.10.2001 sa v belgickom Gente uskutočnila neformálna Európska rada. Na stretnutí sa hlavy štátov a vlád členských krajín EÚ zaoberali nasledujúcimi témami :

1. 	pripravenosťou na zavedenie spoločnej meny euro
2. 	ekonomickou situáciou v členských krajinách a vo svete po septembrových teroristických útokoch na USA  
3. 	bojom proti terorizmu, útokmi USA proti Afganistanu, požiadavkami USA na pomoc zo strany EÚ  
4. 	vypracovaním deklarácie o budúcnosti EÚ pre summit v Laekene, vytvoreniu Konventu pre prípravu budúcej Medzivládnej konferencie o inštitucionálnej reforme EÚ
5. 	rozširovaním EÚ (EK predložila na summite hodnotiacu správu, zhrňujúcu stav prístupového procesu kandidátskych krajín na členstvo v EÚ a priblížila úlohy pre nasledujúce mesiace)

K trom z piatich bodov programu prijala Európska rada deklarácie: “Príprava na zavedenie eura", “Zhodnotenie ekonomickej situácie" a “Vývoj situácie po útokoch z 11. septembra a v boji proti terorizmu". Kandidátske krajiny boli vyzvané, aby sa k prvej z nich pripojili.

V deklarácii týkajúcej sa boja proti terorizmu podporila Európska rada americkú vojenskú operáciu v Afganistane a označila ju za legitímnu a cielenú. Za cieľ stanovila odstránenie teroristickej organizácie al-Kajdá a vyslovila sa za vytvorenie novej vlády v Kábule, ktorá bude stabilná, legitímna, bude zastupovať všetky skupiny afganského obyvateľstva, dodržiavať ľudské práva a rozvíjať dobré vzťahy so susedmi. EÚ je pripravená po vzniku takejto vlády poskytnúť významnú pomoc na obnovu. Ďalej sa vrcholní predstavitelia zaviazali urobiť všetko pre to, aby sa humanitárna pomoc dostala k ľuďom v núdzi na území krajiny i k utečencom v okolitých štátoch. Európska rada zhodnotila akčný plán boja proti terorizmu a vyzvala príslušné rady ministrov, aby sa zamerali najmä na štyri oblasti: posilnenie spolupráce Europolu, Eurojustu, tajných služieb, polície a justície, efektívny boj proti financovaniu terorizmu, schválenie pravidiel Európskeho zatýkacieho rozkazu do 7. decembra 2001 a schválenie návrhov v oblasti bezpečnosti leteckej dopravy. Vyslovila sa za čo najužšiu spoluprácu členských krajín v oblasti boja proti zneužitiu chemických alebo biologických zbraní a vyzvala verejnosť na pokoj, ale zároveň ostražitosť a vyjadrila odhodlanie tvrdo postupovať voči tým, ktorí využívajú súčasnú atmosféru strachu k falošným poplachom. Záverom vyzvala EÚ na obnovenie mierového procesu na Blízkom východe. Politické riešenie by malo byť založené na vytvorení palestínskeho štátu a práve Izraela žiť v mieri a bezpečnosti. Opätovne bolo odmietnuté spájanie terorizmu s arabským a moslimským svetom a zdôraznená bola požiadavka na rovnoprávny dialóg civilizácií.

V prílohe materiálu sú uvedené texty dvoch ďalších deklarácií: “Zhodnotenie ekonomickej situácie" a “Príprava na zavedenie eura". 

Vzhľadom na to, že predmetný dokument korešponduje s politickou líniou, doteraz prijatými opatreniami vlády SR v tejto oblasti i so zámermi v oblasti vnútornej bezpečnosti, Ministerstvo zahraničných vecí SR odporúča pripojenie sa SR k deklarácii “Vývoj situácie po útokoch z 11. septembra a v boji proti terorizmu".